**POROČILO O DELU UO ZPASS V LETU 2016**

Po sprejetju ZAgrS je za ZPASS nastopilo obdobje, ko je bilo potrebno poskrbeti, da se bodo zakonske novosti uveljavile v praksi. V ta namen je ZPASS skupaj z MKGP in KGZS v začetku leta 2016 organiziral 6 zelo dobro obiskanih predavanj po celi Sloveniji na temo nove zakonodaje in sicer v Ljubljani, Kobaridu, Dovjem, Hrpeljah, Novem Mestu in na Ptuju. Kasneje je ZPASS samostojno na podlagi pobud s terena organiziral še dve predavanji in sicer v Lendavi in Pivki.

Združenje je pripravilo osnutek temeljnega akta za agrarne skupnosti registrirane po novem zakonu, ter na podlagi predavanj skupaj s MKGP in KGZS pripravilo »Priročnik za uporabo Zakona o agrarnih skupnostih«. Oboje je bilo predstavljeno na letni skupščini in je bilo dano na razpolago članstvu.

V letu 2016 je bila izpeljana skupščina ZPASS dne 02.04.2016 v Lukovici, kateri so sledila predavanja:

• »Zakon o agrarnih skupnosti«, Andrej Hafner, MKGP.

• »Temeljni akt agrarne skupnosti a.s.« Damjan Pobega in Tine Premrl, ZPASS;

• »Priročnik za uporabo Zakona o agrarnih skupnostih« (Gašper Cerar, KGZS).

Upravni odbor v razširjeni sestavi (dodatno še člani NO in častnega razsodišča) je imel v letu 2016 4 redne seje v različnih krajih po Sloveniji. Zapisniki sej so dostop~~e~~ni na internetni strani združenja, vsi zapisniki pa se kot poslovna dokumentacija arhivirajo in so na zahtevo na voljo članom ZPASS.

UO v razširjeni sestavi je na svojih sejah večinoma razpravljal o situaciji po sprejetju »Zakona o agrarnih skupnostih« (ZAgrS), oblikovanju stališč ZPASS glede implementacije zakona samega, ter postopkih sprejetja ustreznih podzakonskih aktov. Razpravljali smo tudi o sami organizacij dogodkov, ter razporeditvah dela.

Poleg samih pisnih korespondenc so se predstavniki ZPASS udeleževali sestankov s predstavniki MKGP, zlasti v vidu dejstva, da sta bila dva naša predstavnika na našo pobudo vključena v delovno skupino ministrstva za spremljanje implementacije nove področne zakonodaje.

Tako je bil v juliju 2016 sprejet Pravilnik o sodelovanju javnih uslužbencev na občnem zboru agrarne skupnosti.

V zaključni fazi je sprejemanje **Uredbe o določitvi vrednosti zapuščine za nepremičnine, ki so v lasti članov agrarne skupnosti,** kjer je ZPASS z tehtno argumentacijo predlagal rešitev, da bi slednja znašala faktor 0,05 vrednosti po GURSu.

Glede drugih dejavnosti ZPASS:

UO se trudi nameniti več časa tudi stvarem, ki so izven samega zakonodajnega okvirja oz. prava. V letu 2016 nam je uspelo izpeljati naslednje aktivnosti:

* ZPASS se je s predstavitvijo na stojnici udeležilo Mednarodnega kmetijskega sejma v Gornji Radgoni, ki je potekal konec meseca avgusta 2016,
* ZPASS je v avgustu organiziral strokovno ekskurzijo k Agrarni skupnosti Rateče-Planica, udeležba je bila zelo dobra, za velik avtobus. Obisk je bil zanimiv in poučen predvsem zaradi drugačnega pravnega režima in dobrih rešitev vprašanja upravljanja premoženja AS v Italiji.
* Potekalo je svetovanje številnim članom, ki so se na nas obrnili s konkretnimi vprašanji, tako telefonsko, kot po mailu,
* Predstavniki ZPASS so se udeleževali prireditev posameznih AS – obletnice, otvoritve, registracijski zbori po novi zakonodaji,
* Bolj ali manj pa se je povezovalo tudi z ostalimi sorodnimi organizacijami (KGZS, SKS, ZLGS….) pri skupnih vprašanjih.

UO se je trudil skrbno gospodariti s skupnimi finančnimi sredstvi.

Člane ZPASS sprejema skupščina ZPASS. Skupaj z v letu 2016 prejetimi pristopnimi izjavami je članstvo ZPASS naraslo na 96 članov, kar predstavlja agrarne skupnosti v katere je včlanjeno najmanj 5.600 posameznikov, ki skupaj gospodarijo z najmanj 41.000 hektarjih zemljišč (vse AS v pristopni izjavi niso navedle podatkov). UO meni, da člani ZPASS predstavljajo najaktivnejše agrarne skupnosti v Sloveniji ter daj je ZPASS glede na število posameznikov – članov posameznih AS ter glede na površine zemljišč reprezentativen subjekt za zastopanje interesov agrarnih skupnosti v Sloveniji.

Na žalost pa del članstva svojih obveznosti ne poravnava sprotno s čemer dodatno obremenjuje administracijo ZPASS. UO predlaga, da se te člane v skladu s statutom izbriše iz članstva.

Upravni odbor ZPASS je pri svojem delu v letu 2016 uspešno sodeloval tako z NO in ČR, ter njihove predstavnike vabil na vse svoje seje za kar se jim zahvaljuje.



V Lukovici, dne 01.04.2017

Damijan Pobega

Predsednik ZPASS